**Likumprojekta “Grozījumi Nacionālās drošības likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta ”Grozījumi Nacionālās drošības likumā” (turpmāk – Likumprojekts) mērķis ir ieviest Eiropas Parlamenta un Eiropas Padomes regulā (ES) 2019/452 (2019. gada 19. marts), ar ko izveido regulējumu ārvalstu tiešo ieguldījumu Savienībā izvērtēšanai, (turpmāk – Regula) minētās prasības savstarpējā sadarbības mehānisma dalībvalstu starpā un starp dalībvalstīm un Eiropas Komisiju (turpmāk – Komisija) nodrošināšanai. No Regulas izrietošās prasības ir izveidot katrā dalībvalstī un Komisijā kontaktpunktu caur kuru attiecīgi būs iespējams nodrošināt informācijas apmaiņu starp dalībvalstīm un Komisiju saistībā ar tādu ārvalstu tiešo ieguldījumu izvērtēšanu, ko dalībvalstis veic pamatojoties uz drošības vai sabiedriskās kārtības apsvērumiem. Tādēļ ir izstrādāts likumprojekts, kas paredz deleģējumu Ministru kabinetam noteikt institūciju, kura īstenos kontaktpunkta funkcijas, kā arī saņemtās informācijas un informācijas pieprasījumu apstrādes, izvērtēšanas un nosūtīšanas kārtību. Likumprojekts stājas spēkā 2021. gada 1. janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Lai nacionālajā līmenī ieviestu Regulā minēto kontaktpunktu, tā tiesības un pienākumus, saņemtās informācijas un informācijas pieprasījumu apstrādes, nosūtīšanas un izvērtēšanas kārtību, ar Ministru kabineta 2020. gada 18. februāra sēdes protokollēmuma (Prot. Nr. 7 31. §) 2. punktu Ekonomikas ministrijai tika uzdots izstrādāt likumprojektu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | *Par Regulu*  Regula stājās spēkā 2019. gada 10. aprīlī. Savukārt piemērojama tā būs no 2020. gada 11.oktobra.  Ar Regulu tiek ieviests vienots tiesiskais regulējums ar mērķi novērst apdraudējumu drošībai un sabiedriskajai kārtībai, ko var radīt ārvalstu tiešie ieguldījumi. Lai sasniegtu minēto mērķi, dalībvalstīm paredzēts veikt ārvalstu tiešo ieguldījumu izvērtēšanu Eiropas Savienībā, stiprinot Eiropas Savienības mēroga saziņu un sadarbību attiecībā uz tādu ārvalstu tiešo ieguldījumu izvērtēšanu, kas varētu ietekmēt drošību un sabiedrisko kārtību, paredzot savstarpējās sadarbības mehānisma starp dalībvalstīm un Komisiju jeb kontaktpunkta izveidi katrā dalībvalstī un Komisijā, informācijas par ārvalstu tiešo ieguldījumu katrā dalībvalstī apkopošanai un savstarpējai apmaiņai.  Būtiski norādīt, ka Regula neuzliek par pienākumu dalībvalstīm ieviest izvērtēšanas mehānismus. Regulas ievada astotajā daļā skaidrots, ka lēmums par izvērtēšanas mehānisma izveidi vai konkrētu ārvalstu tiešo ieguldījumu izvērtēšanu paliek vienīgi katras attiecīgās dalībvalsts atbildībā. Līdz ar to dalībvalstīm netiek uzlikts par pienākumu izveidot vai papildināt jau esošos ārvalstu tiešo ieguldījumu izvērtēšanas mehānismus, tā kā atbilstoši Līguma par Eiropas Savienības darbību 65.panta 1.punkta b) apakšpunktam katras dalībvalsts ekskluzīvā kompetencē ir izvērtēt, vai ir pamats atkāpties no kapitāla brīvas aprites. Regulā jēdziens “izvērtēšanas mehānisms” definēts kā vispārēji piemērojams instruments, piemēram, likums vai noteikumi, un papildu administratīvās prasības, īstenošanas noteikumi vai vadlīnijas, kur ir izklāstīti noteikumi un procedūras, atbilstoši kurām ārvalstu tiešos ieguldījumus novērtē, izmeklē, atļauj, izvirza tiem nosacījumus, tos aizliedz vai nostiprina īpašumtiesības sākotnējā stāvoklī, pamatojoties uz drošības vai sabiedriskās kārtības apsvērumiem.  Regula saglabā katras dalībvalsts ārvalstu tiešo ieguldījumu pārbaudes mehānismu valstiskajā līmenī saskaņā ar katras valsts tiesisko regulējumu, ievērojot katras valsts intereses un specifiku. Attiecīgi Regulas 3. panta 1. punktā, kam ir informatīvs raksturs, noteikts, ka saskaņā ar šo regulu dalībvalstis var uzturēt, grozīt vai ieviest mehānismus, ar ko tās savā teritorijā izvērtē ārvalstu tiešos ieguldījumus, pamatojoties uz drošības vai sabiedriskās kārtības apsvērumiem.  *Regulā paredzētais sadarbības mehānisms*  Regulas 11. panta 1. punktā noteikts, ka katra dalībvalsts un Komisija šīs regulas īstenošanai izveido kontaktpunktu. Dalībvalstis un Komisija minētos kontaktpunktus iesaista visos jautājumos, kas saistīti ar šīs regulas īstenošanu. Kontaktpunkta izveides būtība ir nodrošināt Regulā paredzētā starp dalībvalstīm un Komisiju sadarbības mehānisma īstenošanu informācijas par ārvalstu tiešajiem ieguldījumiem Eiropas Savienībā apmaiņas nolūkos.  Norādāms, ka atbilstoši Regulas 6. un 7. pantam sadarbības mehānismam ir paredzēti divi veidi. *Pirmais sadarbības mehānisma* veids attiecas uz ārvalstu tiešajiem ieguldījumiem, ko izvērtē. Attiecīgi 6. panta 1. punktā noteikts, ka dalībvalstij tiklīdz iespējams ir jāziņo Komisijai un citām dalībvalstīm Regulas 9. panta 2. punktā minētā informācija par visiem ārvalstu tiešajiem ieguldījumiem to teritorijā, kuri pakļauti izvērtēšanai. Saskaņā ar Regulas 6. panta 9. punktu dalībvalstij, kas veic izvērtēšanu, ir pienācīgi jāapsver pārējo dalībvalstu komentāri un Komisijas atzinums. Galīgu izvērtēšanas lēmumu pieņem dalībvalsts, kas veic izvērtēšanu. Šis sadarbības mehānisms faktiski ir attiecināms uz tiem ārvalstu tiešajiem ieguldījumiem, kuri tiks veikti sākot ar Regulas piemērošanas brīdi. *Otrais sadarbības mehānisma* veids attiecas uz ārvalstu tiešajiem ieguldījumiem, ko neizvērtē. Regulas 7. panta 1. punktā noteikts, ja kāda dalībvalsts uzskata, ka ārvalstu tiešie ieguldījumi, kuri plānoti vai jau īstenoti kādā citā dalībvalstī un kurus minētajā dalībvalstī neizvērtē varētu ietekmēt tās drošību vai sabiedrisko kārtību, vai, ja tai ir informācija, kas attiecas uz ārvalstu tiešajiem ieguldījumiem, tā var iesniegt komentārus minētajai dalībvalstij. Komisija saskaņā ar minētā panta 2. punktu ir tiesīga sniegt atzinumu. Tātad šis sadarbības mehānisms attiecas uz tādiem ārvalstu tiešajiem ieguldījumiem, kuri 1) tiek plānoti, bet netiek izvērtēti; 2) jau ir īstenoti un nav izvērtēti; 3) jau ir īstenoti un attiecīgi konkrētajā brīdī netiek izvērtēti. Attiecībā uz šo mehānismu Regulas 5. pants noteic, ka dalībvalstis un Komisija, ja uzskata, ka ārvalstu tiešie ieguldījumi, kurus neizvērtē, varētu ietekmēt drošību vai sabiedrisko kārtību, var pieprasīt dalībvalstij Regulas 9. pantā minēto informāciju. Atbilstoši Regulas 7. panta 8. punktam ir noteikts termiņš komentāru un atzinuma sniegšanai – ne vēlāk kā 15 mēnešus pēc tam, kad ārvalstu tiešie ieguldījumi ir īstenoti. Saskaņā ar Regulas 7. panta 7. punktu dalībvalstij, kurai ārvalstu tiešie ieguldījumi ir plānoti vai jau īstenoti, ir pienācīgi jāņem vērā pārējo dalībvalstu komentāri un Komisijas atzinums. Tajā pašā laikā atkārtoti norādāms, ka Regula neuzliek un nevar uzlikt par pienākumu grozīt vai papildināt jau esošo izvērtēšanas mehānismu, proti, dalībvalstij pieņemt lēmumu par ārvalstu tiešajiem ieguldījumiem, ko tā neizvērtē.  Tātad, neatkarīgi no tā, vai dalībvalsts izvērtē vai neizvērtē, tostarp, konkrētajā brīdī, ārvalstu tiešos ieguldījumus, uz to attiecas Regulā paredzētā sadarbības mehānisma ieviešana.  Tāpat Regulā ir noteikti konkrēti termiņi, kādos dalībvalstis un Komisija var sniegt komentārus un atzinumus gan attiecībā uz ārvalstu tiešajiem ieguldījumiem, ko izvērtē, gan attiecībā uz ārvalstu tiešajiem ieguldījumiem, ko neizvērtē.  Pirmajā gadījumā ir paredzēts, ka tiklīdz ir saņemta informācija atbilstoši Regulas 9. panta 1. punktam no dalībvalsts, kura izvērtē ārvalstu tiešo ieguldījumu, dalībvalstis un Komisija ne vēlāk kā 15 dienu laikā pēc informācijas saņemšanas paziņo par savu nodomu iesniegt komentārus vai atzinumu. Vienlaikus ar šo paziņojumu var lūgt iesniegt papildu informāciju. Savukārt paši komentāri un atzinums ir sniedzami ne vēlāk kā 35 dienu laikā no informācijas saņemšanas. Ja ir pieprasīta papildu informācija, tad komentāri un atzinums ir sniedzams 20 dienu laikā no papildu informācijas saņemšanas vai paziņojuma par to, ka dalībvalsts pieprasīto informāciju nevar iegūt, saņemšanas. Tāpat paredzēts, ka Komisija neatkarīgi no 6. pantā noteiktajiem termiņiem var iesniegt atzinumu, kad ir iesniegti citu dalībvalstu komentāri, tomēr ne vēlāk kā 5 dienu laikā pēc minēto termiņu beigām.  Otrajā gadījumā paredzēts, ka komentārus un atzinumus sniedz ne vēlāk kā 35 dienu laikā pēc tam, kad saņemta visa pieprasītā informācija vai paziņojums par to, ka dalībvalsts šādu informāciju nevar iegūt. Komisija var sniegt atzinumu 15 dienu laikā pēc tam, kad ir saņemti citi dalībvalstu komentāri.  Saskaņā ar Regulas noteikumiem, var izdalīt šādas dalībvalstīm un Komisijai paredzētās tiesības un pienākumus sadarbības mehānisma īstenošanā:   1. katru gadu līdz 31. martam dalībvalstīm jāiesniedz Komisijai gada ziņojums, kurā ir iekļauta informācija par iepriekšējo gadu un kurā informācija ir apkopota par dalībvalsts teritorijā veiktajiem ārvalstu tiešajiem ieguldījumiem, pamatojoties uz tai pieejamo informāciju, kā arī informācija apkopotā veidā par pieprasījumiem, kas saņemti no citām dalībvalstīm, un informācija apkopotā veidā par attiecīgās dalībvalsts izvērtēšanas mehānisma piemērošanu; 2. pirmreizēji līdz 2023. gadam un pēc tam ik pēc pieciem gadiem dalībvalstīm jāiesaistās un vajadzības gadījumā jāsniedz Komisijai papildu informāciju, kas nepieciešama ziņojuma par Regulas darbību un efektivitāti izvērtēšanu sniegšanai Eiropas Parlamentam un Padomei; 3. tiklīdz iespējams, saskaņā ar Regulas 9. panta 2. punktu jāsniedz Komisijai un citām dalībvalstīm informācija par visiem ārvalstu tiešajiem ieguldījumiem to teritorijā, kas tiek pakļauti izvērtēšanai. Attiecīgi no paziņotās informācijas citai dalībvalstij, ja tā uzskata, ka attiecīgais ārvalstu tiešais ieguldījums varētu ietekmēt tās drošību vai sabiedrisko kārtību, ir tiesīga iesniegt komentārus dalībvalstij, ko vienlaikus nosūta arī Komisijai. Savukārt Komisija, ja tā uzskatīs, ka attiecīgais ārvalstu tiešais ieguldījums, ko izvērtē varētu ietekmēt drošību vai sabiedrisko kārtību vairāk nekā vienā dalībvalstī, neatkarīgi no tā vai kāda no dalībvalstīm komentārus ir sniegusi, vai, ja tās rīcībā būs informācija, kas attiecas uz minētajiem ārvalstu tiešajiem ieguldījumiem, tā varēs sniegt atzinumu, kas adresēts dalībvalstij, kas veic izvērtēšanu; 4. citai dalībvalstij un Komisijai ir tiesības dalībvalstij, kura neizvērtē ārvalsts tiešo ieguldījumu (darījums ir plānots vai jau īstenots) pieprasīt sniegt informāciju par attiecīgo darījumu; 5. citai dalībvalstij un Komisijai ir tiesības dalībvalstij, kura izvērtē ārvalsts tiešo ieguldījumu, pieprasīt sniegt papildu informāciju, kas ir nepieciešama komentāru un/vai atzinuma sniegšanai; 6. tāpat dalībvalsts, kas pamatoti uzskata, ka ārvalstu tiešais ieguldījums tās teritorijā varētu ietekmēt tās drošību vai sabiedrisko kārtību, var pēc savas iniciatīvas lūgt Komisijai sniegt atzinumu vai citām dalībvalstīm – iesniegt komentārus.   Atbilstoši Regulas nosacījumiem dalībvalstu sniegtajiem komentāriem un Komisijas sniegtajiem atzinumiem ir rekomendējošs raksturs. Galīgais lēmums par jebkuru ārvalstu tiešo ieguldījumu paliek katras dalībvalsts atbildībā.  *Pasākumi, kas veicami, lai ieviestu Regulas prasības*  Regula neuzliek dalībvalstīm par pienākumu ieviest izvērtēšanas mehānismu, bet gan paredz sadarbības mehānisma ieviešanu katrā dalībvalstī un Komisijā. Sadarbības mehānisms ir attiecināms gan uz ārvalstu tiešajiem ieguldījumiem, ko izvērtē, gan arī uz ieguldījumiem, ko neizvērtē.  Tomēr, neatkarīgi no tā, vai šos ieguldījumus izvērtē, vai nē, saskaņā ar Regulas 3. panta 3. punktu, 6. panta 9. punktu dalībvalstu izvērtēšanas mehānismiem ir jābūt tādiem, kas ļauj ņemt vērā citu dalībvalstu komentārus un Eiropas Komisijas atzinumus un atbilstoši Regulas 7. panta 7. punktam arī attiecībā uz ārvalstu tiešajiem ieguldījumiem, ko neizvērtē (plānoti vai jau īstenoti), noteikts, ka dalībvalsts pienācīgi ņem vērā pārējo dalībvalstu komentārus un atzinumus. Tajā pašā laikā Regula neuzliek un nevar uzlikt par pienākumu dalībvalstij pieņemt attiecībā uz ieguldījumiem, ko neizvērtē, pēc komentāru un atzinumu saņemšanas, tā kā tas nozīmētu grozīt izvērtēšanas mehānismu un faktiski ieguldījumi, ko neizvērtē, kļūtu par ieguldījumiem, ko izvērtē.  Ņemot vērā minēto, lai būtu iespējams ieviest Regulas prasības (kontaktpunkta izveide un informācijas apmaiņa), Ekonomikas ministrija ir sagatavojusi Likumprojektu, kā mērķis ir sniegt Ministru kabinetam pilnvaras noteikt institūciju, kura īstenos kontaktpunkta funkcijas, nodrošinot Regulā minēto sadarbības mehānismu starp dalībvalstīm un Komisiju.  Līdz ar to Likumprojekta 2. pantā noteikts, ka “Ministru kabinets nosaka institūciju, kura īsteno Eiropas Parlamenta un Eiropas Padomes regulā (ES) 2019/452 (2019. gada 19. marts), ar ko izveido regulējumu ārvalstu tiešo ieguldījumu Savienībā izvērtēšanai, noteikto sadarbības mehānismu starp Eiropas Komisiju un dalībvalstīm, saņemtās informācijas un informācijas pieprasījumu apstrādes, izvērtēšanas un nosūtīšanas kārtību.”  *Latvijas Republikā spēkā esošais regulējums un Likumprojekta 2. pantā noteiktais deleģējums*  Latvijā ārvalstu tiešo ieguldījumu izvērtēšanas mehānisms jau ir ieviests. Proti, ar 2017. gada 23. marta grozījumiem Nacionālās drošības likumā, kas stājās spēkā 2017. gada 29. martā, ir iekļauta VI nodaļa, kurā ir noteikti ierobežojumi gan darījumiem ar kritisko infrastruktūru, gan ietekmes iegūšanai nacionālajai drošībai nozīmīgā komercsabiedrībā, paredzot, ka nepieciešams saņemt Ministru kabineta atļauju. Nacionālās drošības likuma 37. pantā ir uzskaitīti nacionālai drošībai nozīmīgu sešu subjektu nosacījumi. Saskaņā ar Nacionālās drošības likuma 38. panta pirmās daļas 1. punktu, lai novērstu nacionālo drošību apdraudošu vai potenciāli apdraudošu ietekmi nacionālajai drošībai nozīmīgā komercsabiedrībā, Ministru kabinets nosaka nacionālajai drošībai nozīmīgām komercsabiedrībām šajā nodaļā minētos pienākumus un lemj par atļauju attiecībā uz kapitālsabiedrībām par: 1) būtiskas līdzdalības iegūšanu (10 % un vairāk); 2) izšķirošas ietekmes iegūšanu; 3) uzņēmuma pāreju; 4) akcionāra vai dalībnieka statusa saglabāšanu vai tiesību izmantot netiešo līdzdalību (balsstiesības) saglabāšanu, ja mainās patiesā labuma guvējs. Attiecībā uz personālsabiedrībām par: 1) jauna biedra iestāšanos; 2) biedra statusa saglabāšanu, ja mainās patiesā labuma guvējs.  Savukārt Enerģētikas likuma 20.3 panta pirmajā daļā ir noteiktas valsts pirmpirkuma tiesības, ja 1) persona, kurai pieder daļas vai akcijas komersantā, kas ir vienotās dabasgāzes pārvades un uzglabāšanas sistēmas īpašnieks vai vienotais dabasgāzes pārvades un uzglabāšanas sistēmas operators, atsavina vairāk nekā vienu procentu vienotā dabasgāzes pārvades un uzglabāšanas sistēmas īpašnieka vai vienotā dabasgāzes pārvades un uzglabāšanas sistēmas operatora daļu vai akciju; 2) komersants, kam pieder dabasgāzes pārvades sistēma vai jebkāda tās daļa, vai pazemes dabasgāzes krātuves daļa (izņemot šā likuma [20.pantā](https://likumi.lv/ta/id/49833#p20) noteikto pazemes dabasgāzes krātuves pazemes daļu), atsavina dabasgāzes pārvades sistēmu vai jebkādu tās daļu, vai zemesgabalus, uz kuriem atrodas pazemes dabasgāzes krātuves darbības nodrošināšanai nepieciešamās ēkas, būves un tehnoloģiskās iekārtas, kā arī tehnoloģiskās iekārtas, kuras nodrošina pazemes dabasgāzes krātuves darbību vai bufergāzi. Pirmpirkuma tiesību neizmantošanas gadījumā minētā likuma pantā paredzēta nepieciešamība saņemt Ministru kabineta akceptu darījumam. Pirms Ministru kabineta lēmuma pieņemšanas ir paredzēts lūgt valsts drošības iestāžu atzinumus par personas un darījuma atbilstību un ietekmi uz nacionālo drošību. Turklāt atbilstoši Nacionālās drošības likuma 37. panta 3. punktam dabasgāzes pārvades un uzglabāšanas sistēmas operators ir noteikts arī kā nacionālajai drošībai nozīmīga komercsabiedrība.  Tādējādi ir noteikti un tiek izvērtēti visi darījumi saistībā ar kritisko infrastruktūru un komercsabiedrībām, kur varētu būt ietekme uz nacionālo drošību (jeb Regulas izpratnē uz drošību un sabiedrisko kārtību). Līdz ar to ārvalstu tiešo investīciju izvērtēšanas mehānisms Latvijā jau pastāv. Turklāt ar Likumprojektā ietverto deleģējumu Ministru kabinetam, nav paredzēts grozīt jau esošo izvērtēšanas mehānismu, t.i. paplašināt subjektu loku, vai papildināt ar ierobežojumiem.  Vienlaikus atbilstoši Regulas noteikumiem, neatkarīgi no tā vai konkrētā dalībvalstī izvērtēšanas mehānisms ir ieviests, ir jāsaprot, ka dalībvalstīs ieguldījumi, ko izvērtē, to izvērtēšanas mehānismu ietvaros var atšķirties. Tas nozīmē, ka ieguldījums, ko kādā dalībvalstī izvērtē, var netikt izvērtēts citā dalībvalstī saskaņā ar tajā spēkā esošo izvērtēšanas mehānismu. Tādēļ atbilstoši Regulas 7. panta noteikumiem Latvijai varētu tikt pieprasīta Regulas 9. pantā minētā informācija, piemēram, par ārvalstu tiešo ieguldījumu, kas Latvijā netiek izvērtēts, bet citai dalībvalstij vai Komisijai varētu radīt šaubas par šī darījuma ietekmi uz tās drošību vai sabiedrisko kārtību. Attiecīgi Likumprojekta 2. pantā ietvertais deleģējums Ministru kabinetam izdot noteikumus attiecībā uz sadarbības mehānisma īstenošanu ietver abus Regulā minētos sadarbības mehānisma gadījumus – gan attiecībā uz ieguldījumiem, ko izvērtē, gan attiecībā uz ieguldījumiem, ko neizvērtē. Tādēļ attiecībā uz Likumprojektā sniegto pilnvarojumu Ministru kabinetam, norādāms turpmāk minētais:  1. Atbilstoši Nacionālās drošības likuma 44. panta astotajai daļai Ministru kabinets nosaka institūciju, kurai iesniedzams pieteikums šā likuma 22.2panta septītajā daļā, 40. panta pirmajā daļā, 41. panta pirmajā daļā un 42. panta pirmajā daļā minēto atļauju saņemšanai, iesniedzamās informācijas apjomu, tās iesniegšanas un izvērtēšanas, kā arī lēmuma par atļaujas izsniegšanu vai atteikumu to izsniegt pieņemšanas un lēmuma par šā likuma 41. panta trešajā daļā minēto pienākumu noteikšanu pieņemšanas un paziņošanas kārtību un paziņojumā par pieņemto lēmumu iekļaujamo informāciju. Uz minētās normas deleģējuma pamata pieņemti Ministru kabineta 2017. gada 3. oktobra noteikumi Nr. 606 “Noteikumi par Nacionālās drošības likumā noteikto institūciju, institūcijā iesniedzamās informācijas apjomu, iesniegšanas kārtību un iesniegtās informācijas izvērtēšanu, kā arī Nacionālās drošības likumā noteiktā lēmuma pieņemšanu un paziņošanu” (turpmāk – Noteikumi Nr.606). Noteikumu Nr. 606 11. punktā norādīti gadījumi, kuros Ministru kabinets pieņem lēmumu par atteikumu izsniegt atļauju, tātad paredz nelabvēlīga administratīvā akta izdošanu. Likumprojekta 2. punktā paredzētais deleģējums noteic Ministru kabinetam noteikt institūciju, kura īstenos Regulā noteikto sadarbības mehānismu starp Komisiju un dalībvalstīm, saņemtās informācijas un informācijas pieprasījumu apstrādes, izvērtēšanas un nosūtīšanas kārtību. Ar terminu “informācija” ir saprotama ne tikai informācija, ko dalībvalstis sniedz saistībā ar ārvalstu tiešajiem ieguldījumiem Regulas 9. panta izpratnē, bet arī dalībvalstu iesniegtie komentāri un Komisijas sniegtie atzinumi. Tā kā Latvijā ārvalstu tiešo ieguldījumu izvērtēšanas mehānisms jau pastāv un tā procedūra ir regulēta Nacionālās drošības likumā, Noteikumos Nr. 606 un Enerģētikas likumā, tad sadarbības mehānisms attiecībā uz ārvalstu tiešajiem ieguldījumiem, ko izvērtē, ir ieviešams jau spēkā esošajos normatīvajos aktos un tā tiks izvērtēta Ministru kabinetā pirms atļaujas piešķiršanas vai atteikuma izsniegt atļauju. Tādējādi tā kā Noteikumu Nr. 606 9. punktā paredzēts, ka personas pieteikumu par Ministru kabineta atļaujas saņemšanu Ekonomikas ministrija pārsūta valsts drošības iestādēm atzinuma sniegšanai un saskaņā ar Nacionālās drošības likuma 44. panta noteikumiem paredzēts, ka Ministru kabinets pieņemot lēmumu izvērtē arī valsts drošības iestāžu atzinumus, paredzēts, ka saņemtā informācija no dalībvalstīm un Komisijas tiks pārsūtīta valsts drošības iestādēm atzinuma sniegšanai. Regulā noteikts, ka galīgā lēmuma pieņemšana arī pēc komentāru un atzinumu sniegšanas paliek vienīgi katras dalībvalsts ziņā. Saņemtā informācija no dalībvalstīm un Komisijas administratīvā procesa ietvaros tiks izvērtēta Ministru kabinetā, pieņemot lēmumu par atļaujas piešķiršanu vai atteikumu piešķirt atļauju.  2.  Saistībā ar Regulas 7. pantā paredzēto sadarbības mehānismu par ārvalstu tiešajiem ieguldījumiem, ko neizvērtē, pirmkārt, norādāms, ka tas jau ir Regulā noteikts, tad šajā pantā minētie informācijas pieprasījumi, komentāri un atzinumi tiks sūtīti attiecīgās dalībvalsts noteiktajam kontaktpunktam. Attiecīgi Likumprojekts paredz deleģējumu, ka institūcija, kas būs noteikta kā kontaktpunkts saskaņā ar Ministru kabineta noteikumiem, apstrādās, izvērtēs un nosūtīs saņemto informāciju atbilstoši kārtībai, kas tiks noteikta saskaņā ar tiem pašiem Ministru kabineta noteikumiem. Ar Ministru kabineta noteikumiem netiks paplašināts Nacionālās drošības likumā noteiktais subjektu loks vai noteiktie ierobežojumi. Cita starpā, tas nav paredzēts arī ar Likumprojektu, tā kā Regula neuzliek un nevar uzlikt par pienākumu dalībvalstīm ieviest izvērtēšanas mehānismu – šis jautājums ir katras dalībvalsts ekskluzīvā kompetencē. Paredzams, lai pienācīgi ņemtu vērā komentārus un atzinumus informācijas apmaiņas ietvaros, tie tiks pārsūtīti valsts drošības iestādēm. Šajā ziņā attiecībā uz ārvalstu tiešajiem ieguldījumiem, ko neizvērtē, informācijas iegūšanai būtisks ir Regulas 9. panta 4. punkts, kurā noteikts ārvalstu tiešajam ieguldītājam pienākums sniegt dalībvalsts pieprasīto informāciju bez liekas kavēšanās. Attiecīgi institūcijai, kas tiks noteikta kā kontaktpunkts būs tiesības, pamatojoties uz minēto Regulas normu pieprasīt Regulas 9. panta 2. punktā minēto informāciju ārvalstu tiešajam ieguldītājam un sniegt to dalībvalstīm un Komisijai atbilstoši Regulas 7. panta noteikumiem. Papildu norādāms, ka Regulā ir paredzēta arī rīcība, ja informācija netiek iegūta. Proti, atbilstoši Regulas 9. panta 5. pantam dalībvalstij ir nekavējoties jāpaziņo dalībvalstīm un Komisijai, ja tā informāciju nevar iegūt. Šādā gadījumā gan ir jāpamato, ka ir pieliktas visas pūles, lai informāciju saņemtu. Līdz ar to, Likumprojekta 2. pantā ietvertā deleģējuma ietvaros ir paredzēts arī šādu informācijas pieprasījumu, komentāru un atzinumu nosūtīšana valsts drošības iestādēm, tādējādi Regulas izpratnē tiks nodrošināta komentāru un atzinumu pienācīga ņemšana vērā, t.i. informācijas apmaiņa. Ja valsts drošības iestādes pēc informācijas saņemšanas par ieguldījumu kādā citā dalībvalstī saskatīs draudus Latvijas nacionālajai drošībai, vai to rīcībā būs informācija, kas noderīga citai dalībvalstij, tad pēc valsts drošības iestāžu atzinuma kontaktpunkts sagatavos komentārus. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija. |
| 4. | Cita informācija | 2017. gada sākumā, nostiprinot Nacionālās drošības likumā ierobežojumus darījumiem ar kritisko infrastruktūru un nacionālajai drošībai nozīmīgām komercsabiedrībām, Ekonomikas ministrijā tika izveidota jauna amata vieta – amats, kas atbilst 21. amatu saimes VIB līmenim, nosakot 15. mēnešalgu grupu. Minēto amata pienākumu risināmie jautājumi ir pietiekoši apjomīgi, sarežģīti un atbildīgi, ievērojot to, ka tie skar drošību un sabiedrisko kārtību. Attiecīgi tika arī pieprasīts atbilstošs finansējums, konkrēto amata pienākumu izpildei.  Amatpersonas, kura veic attiecīgos amata pienākumus, pienākumos ietilpst:  1) izstrādāt tiesību aktu projektus, kas saistīti ar darījumiem ar nacionālajai drošībai nozīmīgām komercsabiedrībām un kritiskās infrastruktūras objektiem, kā arī nodrošināt to virzību;  2) sagatavot Ministru kabineta rīkojuma projektus, kas saistīts ar Nacionālajā drošības likumā un Ministru kabineta noteikumos noteikto lēmumu pieņemšanu par nacionālajai drošībai nozīmīgām komercsabiedrībām un kritiskās infrastruktūras objektiem;  3) pārstāvēt Ministru kabinetu saistībā ar lēmumiem par nacionālajai drošībai nozīmīgām kapitālsabiedrībām un kritiskās infrastruktūras objektiem;  4) analizēt saņemto informāciju par darījumiem, kas saistīti ar nacionālajai drošībai nozīmīgām komercsabiedrībām un kritiskās infrastruktūras objektiem, pārbaudīt tās patiesumu, kā arī minēto informāciju pārsūtīt valsts drošības iestādēm;  5) piedalīties dokumentu sagatavošanā, lai organizētu iepirkumu par tādu pētījumu veikšanu, kas nepieciešami normatīvo aktu izstrādei saistībā ar nacionālajai drošībai nozīmīgām komercsabiedrībām un kritiskās infrastruktūra objektiem;  6) piedalīties darba grupās un sanāksmēs Eiropas Savienības institūcijās atbilstoši kompetencei;  7) sagatavot atbildes uz privātpersonu iesniegumiem, kas saistīti ar nacionālajai drošībai nozīmīgām komercsabiedrībām un kritiskās infrastruktūra objektiem;  8) līdzdarboties tiesvedības stratēģijas izstrādāšanā starptautiskos ieguldījumu strīdos par ierobežojumiem, kas izriet no tiesību aktiem saistībā ar darījumiem ar nacionālajai drošībai nozīmīgām komercsabiedrībām un kritiskās infrastruktūras objektiem.  Savukārt ar Regulas ieviešanu, noteiktajai institūcijai (kontaktpunktam) būs jānodrošina pienākumu veikšana, kas saistīta ar Regulā minētā sadarbības mehānisma īstenošanu. Lai gan Regulā minētie ārvalstu tiešie ieguldījumi, ko izvērtē, un ārvalstu tiešie ieguldījumi, ko neizvērtē, ir īstenojami jau dalībvalstu esošo izvērtēšanas mehānismu ietvaros, tā kā ieguldījumu izvērtēšana ir saistīta vienīgi ar drošību un sabiedrisko kārtību, prognozējams, ka pienākumi, kuri būs jāveic kādai amatpersonai būtiski pieaugs un būs veicami pienākumi papildu jau esošajiem amata pienākumiem.  Amatpersona Regulā noteiktā sadarbības mehānisma īstenošanai veiks turpmāk minētās darbības:  1) ik gadu apkopos un analizēs informāciju par Latvijas teritorijā veiktajiem ārvalstu tiešajiem ieguldījumiem par iepriekšējo gadu un sniegs ziņojumu Komisijai;  2) ik gadu apkopos un analizēs informāciju par pieprasījumiem, kas saņemti no citām dalībvalstīm, par izvērtēšanas mehānismu, un apkopotā veidā to sniegs Komisijai;  3) pirmreizēji līdz 2023. gadam un pēc tam ik pēc pieciem gadiem pēc nepieciešamības iesaistīsies un sniegs Komisijai nepieciešamo papildu informāciju, kas nepieciešama ziņojuma par Regulas darbību un efektivitāti izvērtēšanu sniegšanai Eiropas Parlamentam un Padomei;  4) sagatavos dokumentu projektus saistībā ar ārvalstu tiešajiem ieguldījumiem, ko izvērtē, sniedzot Komisijai un dalībvalstīm Regulas 9. panta 2. punktā noteikto informāciju, kā arī Komisijas un dalībvalstu pieprasīto papildu informāciju;  5) sagatavos dokumentu projektus saistībā ar dalībvalstu un Komisijas informācijas pieprasījumiem par ārvalstu tiešajiem ieguldījumiem, ko neizvērtē, tostarp, informācijas pieprasījumus ārvalstu tiešajiem ieguldītājiem, ja informācija par ārvalstu tiešo ieguldījumu, ko neizvērtē nebūs kontaktpunkta rīcībā;  6) izvērtēs un analizēs visu saņemto informāciju par ārvalstu tiešajiem ieguldījumiem, kas veikti citās dalībvalstīs un sagatavos dokumentu projektu tās pārsūtīšanai valsts drošības iestādēm, kā arī sniegs komentārus citām dalībvalstīm, ja būs pamats uzskatīt, ka attiecīgais ieguldījums ietekmē drošību un sabiedrisko kārtību;  7) pieprasīs citām dalībvalstīm sniegt papildu informāciju par ārvalstu tiešajiem ieguldījumiem, ko izvērtē, kā arī informāciju par ārvalstu tiešajiem ieguldījumiem, ko neizvērtē, ja būs pamats uzskatīt, ka ieguldījums ietekmē drošību vai sabiedrisko kārtību; 8) izvērtēs saņemtos dalībvalstu komentārus un Komisijas sniegtos atzinumus un sagatavos atbilstošu dokumentu projektu pārsūtīšanai valsts drošības iestādēm, kā arī sagatavos Ministru kabineta rīkojuma projektu;  9) sagatavos dokumentu projektu ar lūgumu citām dalībvalstīm un Komisijai sniegt komentārus un atzinumus par ārvalstu tiešajiem ieguldījumiem Latvijas teritorijā;  10) Regulā noteiktajos termiņos informēs Komisiju par visiem grozījumiem esošajā izvērtēšanas mehānismā. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komercsabiedrības, kas atbilst Nacionālās drošības likuma 37. pantā noteiktajiem kritērijiem, to īpašnieki un patiesā labuma guvēji. Tāpat arī investori, kuri vēlas iegūt tiešu vai netiešu līdzdalību minētajā komercsabiedrībā. |
| 2. | Tiesiskā regulējuma ietekme uz tautsaimniecību un administratīvo slogu | Nav. |
| 3. | Administratīvo izmaksu monetārs novērtējums | Šobrīd administratīvās izmaksas nav precīzi aprēķināmas un ir atkarīgas no informācijas apjoma, kas tiks saņemts no dalībvalstīm un Komisijas. Tāpat administratīvās izmaksas, kuras šobrīd nav iespējams precīzi aprēķināt, ir saistītas ar Nacionālās drošības likumā paredzēto pieteikumu Ministru kabineta atļaujas saņemšanai iesniegšanas apjomu.  Informācijas apstrādes apjoms katrā dalībvalstī būs atkarīgs ne tikai no attiecīgajā dalībvalstī īstenotajiem vai plānotajiem ārvalstu tiešo ieguldījumu izvērtēšanas apjomiem, bet arī no tā, cik aktīvi dalībvalstis izmantos tiesības sniegt komentārus un Komisija – atzinumus.  Šobrīd vadoties no Komisijas sniegtās informācijas provizoriskais ārvalstu tiešo investīciju izvērtējumu skaits visās dalībvalstīs kopā 2018. gadā bija ap 500, bet 2019. gadā līdz novembra mēnesim – ap 600. Tas ļauj prognozēt informācijas apjomu saistībā ar ārvalstu tiešo investīciju izvērtēšanu visās dalībvalstīs, tomēr, jāņem vērā, ka katrā dalībvalstī informācijas apjoms var atšķirties un lielā mērā ir atkarīgs no tā, cik pievilcīga ir dalībvalsts investoram un dalībvalstu noteiktajiem uzraudzības mehānismiem investīciju izvērtēšanā noteiktā jomā. |
| 4. | Cita informācija | Nav. |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | | | | |
| Rādītāji | **2020** | | | Turpmākie trīs gadi (*euro*) | | | | | | | | |
| **2021** | | **2022** | | | | **2023** | | |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | | izmaiņas, salīdzinot ar vidēja termiņa budžeta ietvaru 2021. gadam | | saskaņā ar vidēja termiņa budžeta ietvaru | | izmaiņas, salīdzinot ar vidēja termiņa budžeta ietvaru 2022. gadam | | izmaiņas, salīdzinot ar vidēja termiņa budžeta ietvaru 2022. gadam | |
| 1 | 2 | 3 | 4 | | 5 | | 6 | | 7 | | 8 | |
| 1. Budžeta ieņēmumi | 0 | 0 | 0 | | 0 | | 0 | | 0 | | 0 | |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | | 0 | | 0 | | 0 | | 0 | |
| 1.2. valsts speciālais budžets | 0 | 0 | 0 | | 0 | | 0 | | 0 | | 0 | |
| 1.3. pašvaldību budžets | 0 | 0 | 0 | | 0 | | 0 | | 0 | | 0 | |
| 2. Budžeta izdevumi | 0 | 0 | 0 | | 21 350 | | 0 | | 21 350 | | 21 350 | |
| 2.1. valsts pamatbudžets  (97.00.00) | 0 | 0 | 0 | | 21 350 | | 0 | | 21 350 | | 21 350 | |
| 2.2. valsts speciālais budžets | 0 | 0 | 0 | | 0 | | 0 | | 0 | | 0 | |
| 2.3. pašvaldību budžets | 0 | 0 | 0 | | 0 | | 0 | | 0 | | 0 | |
| 3. Finansiālā ietekme | 0 | 0 | 0 | | -21 350 | | 0 | | -21 350 | | -21 350 | |
| 3.1. valsts pamatbudžets | 0 | 0 | 0 | | -21 350 | | 0 | | -21 350 | | -21 350 | |
| 3.2. speciālais budžets | 0 | 0 | 0 | | 0 | | 0 | | 0 | | 0 | |
| 3.3. pašvaldību budžets | 0 | 0 | 0 | | 0 | | 0 | | 0 | | 0 | |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | | 0 | | X | | 0 | | 0 | |
| 5. Precizēta finansiālā ietekme | X | 0 | X | | -21 350 | | | X | -21 350 | | | -21 350 |
| 5.1. valsts pamatbudžets | 0 | -21 350 | | | -21 350 | | | -21 350 |
| 5.2. speciālais budžets | 0 | 0 | | | 0 | | | 0 |
| 5.3. pašvaldību budžets | 0 | 0 | | | 0 | | | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Darbinieka atlīdzības izmaksai būs nepieciešama starpība, kas veidojas starp esošajā amata vietā (vecākais referents – 21. amatu saimes IIIB līmenis, 10. mēnešalgu grupa) noteiktās darba atlīdzības un darbinieka atalgojumu, kas nosakāms pārveidojot esošo amata vietu.  **1.** Šobrīd amatpersonai (vecākais referents) atalgojums noteikts atbilstoši 21.amatu saimes IIIB līmenim 10. mēnešalgu grupai.  **Vecākais referents - 2020. gads un turpmākie gadi:**  Vecākā referenta atlīdzība 1 287x12=15 444 *euro* gadā.  Atvaļinājuma pabalsts: 644 *euro*.  Novērtēšanas prēmija: 708 *euro*.  Kopā gada atlīdzība: 16 796+4 046(darba devēja nodeva 24,09%)=**20 842 *euro.***  **2.** Pārveidojot vecākā referenta amata vietu uz 21. amatu saimes VIB līmeni (jurists) - 15. mēnešalgu grupu  **Jurists - 2020. gads un turpmākie gadi:**  Jurista prognozējamā atlīdzība būs 2 353x12=28 236 *euro* gadā.  Atvaļinājuma pabalsts 1 177 *euro*.  Novērtēšanas prēmija 1 765 *euro*.  10 % piemaksa 2 823 *euro*.  Kopā gada atlīdzība: 34 001+8 191 (darba devēja nodeva 24,09%)=**42 192 *euro*.**  **3. Ņemot vērā minēto:**  Prognozējamā starpība, kas nepieciešama no valsts budžeta būs 42 192-20 842=21 350*euro*katru gadu. | | | | | | | | | | | |
| 6.1. detalizēts ieņēmumu aprēķins |
| 6.2. detalizēts izdevumu ***aprēķins*** |
| 7. Amata vietu skaita izmaiņas | Projekts neskar amata vietu skaita izmaiņu. | | | | | | | | | | | |
| 8. Cita informācija | Ministru kabinetā 2020.gada 22.septembrī ir atbalstīts informatīvais ziņojums "Par priekšlikumiem valsts budžeta ieņēmumiem un izdevumiem 2021.gadam un ietvaram 2021.– 2023.gadam", kurā ir iekļauts Ekonomikas ministrijas fiskāli neitrālais priekšlikums, kas tajā skaitā nodrošina papildu nepieciešamo finansējumu Regulas ieviešanai.  Ekonomikas ministrijas nepieciešamais finansējums Regulas īstenošanai ir iekļauts likumprojektā “Par valsts budžetu 2021.gadam” un likumprojektā “Par vidēja termiņa budžeta ietvaru 2021., 2022. un 2023.gadam”.  Papildus norādāms, ka sadarbības mehānisma ietvaros dalībvalstīm un Komisijai ir paredzēts apmainīties ne tikai ar ES IEROBEŽOTU (dienesta vajadzībām) informāciju (kas tiks nodrošināts caur sistēmu ZEUS), bet arī ar ES informāciju, kas sniedzas līdz līmenim SLEPENI (kas tiks nodrošināts caur sistēmu SUE). Proti, no Satversmes aizsardzības biroja sniegtās informācijas izriet, ka darbam ar Eiropas Savienības klasificēto informāciju ir nepieciešamas telpas, kas atbilst Ministru kabineta 2004. gada 6. janvāra noteikumu Nr. 21 “Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi” (turpmāk – Noteikumi Nr.21) prasībām. Tāpēc attiecībā uz SUE sistēmu ir nepieciešams nodrošināt telpas vismaz atbilstoši Noteikumu Nr.21 26. punkta prasībām (piemēram, telpas nav pie ēkas sienas, kas robežojas ar citu ēku, inspicējamās zonas robežās nevar atrasties apakšīrnieki vai novietot automašīnas, u.c.). Atbildīgajai institūcijai (kontaktpunktam) būs nepieciešams nodrošināt atbilstošu datortehniku un telpas saskaņā ar normatīvo regulējumu, kas paredz šādas informācijas apstrādi.  Konsultējoties ar drošības institūcijas un informācijas sistēmu drošības administratoru provizoriskās izmaksas telpas izveidei, kas atbilst šādiem drošības standartiem varētu izmaksāt līdz 50 000 *euro*. Šīs izmaksas tiks segtas no Ekonomikas ministrijas esošajiem naudas līdzekļiem, pārdalot finansējumu no citām ministrijas budžeta programmām.  Tā kā SUE sistēma vēljoprojām atrodas izstrādes stadijā, tad prasības un attiecīgi arī izmaksas vēl var mainīties. Līdz attiecīgu telpu izveidei, iestāde, kas pildīs kontaktpunkta uzdevumu, varētu, noslēdzot attiecīgu sadarbības līgumu, izmantot citas iestādes telpas, kuras atbilst pieprasītajiem drošības standartiem (piemēram, Ārlietu ministrijas). | | | | | | | | | | | |
|  |  | | | | | | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Atbilstoši likumprojektā noteiktajam pilnvarojumam tiks sagatavoti Ministru kabineta noteikumu projekts, kas noteikts institūciju, kura īstenos Regulā noteiktā kontaktpunkta funkcijas, kā arī detalizēta saņemtās informācijas, tostarp komentāru un atzinumu, un informācijas pieprasījumu apstrādes, izvērtēšanas un nosūtīšanas kārtība. |
| 2. | Atbildīgā institūcija | Ekonomikas ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Ar likumprojektu tiek paredzētas tiesības Ministru kabinetam izveidot Regulas 11.panta 1.punktā paredzēto kontaktpunktu informācijas apmaiņai starp Eiropas komisiju un dalībvalstīm. Regula būs piemērojama no 2020. gada 11. oktobra. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| A | B | C | D |
| Regulas 11. panta 1. punkts | Likumprojekta 2.pants | Ieviests pilnībā | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Regula neparedz rīcības brīvību izvēlēties, vai ieviest Regulas 11. panta 1. punktu. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms. | | |
| Cita informācija | Nav. | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | Projekts šo jomu neskar. | | |
| A | B | C | | |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Projekts šo jomu neskar. | Projekts šo jomu neskar. | | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Projekts šo jomu neskar. | | |
| Cita informācija | Nav. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par likumprojektu un dotu iespēju izteikt viedokli, informācija par likumprojektu ievietota Ekonomikas ministrijas un Valsts kancelejas mājaslapā. |
| 2. | Sabiedrības līdzdalība projekta izstrādē | Paziņojums par sabiedrības līdzdalību ievietots Ekonomikas ministrijas mājas lapā:<https://www.em.gov.lv/lv/Ministrija/sabiedribas_lidzdaliba/diskusiju_dokumenti/>  Valsts kancelejas mājas lapā: <https://www.mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | Iebildumi vai priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Satversmes aizsardzības birojs, Valsts drošības dienests, Militārās izlūkošanas un drošības dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes funkcijas un uzdevumi paplašināsies, jo būs jāapkopo, jāanalizē un jāsniedz Komisijai informācija par ārvalstu tiešajiem ieguldījumiem nacionālajai drošībai nozīmīgās komercsabiedrībās. Tāpat būs jāapstrādā no Komisijas un dalībvalstīm saņemtā informācija, tostarp atzinumi, komentāri un informācijas pieprasījumi. Uzdevumi paplašināsies arī valsts drošības iestādēm, jo ir paredzēts, ka no dalībvalstīm saņemtie komentāri un Komisijas saņemtie atzinumi, kā arī informācijas pieprasījumi, tiks nosūtīti valsts drošības iestādēm atzinuma sniegšanai. |
| 3. | Cita informācija | Nav |

Ekonomikas ministrs J. Vitenbergs

Agnese Bugaja 67013176

Agnese.Bugaja@em.gov.lv

v\_sk = 5049